Tillaga að friðlýsingu Goðafoss í Þingeyjarsveit Umhverfisstofnun leggur hér með fram tillögu að friðlýsingu Goðafoss í Þingeyjarsveit sem náttúruvættis í samræmi við ákvæði 39. gr. laga nr. 60 / 2013 um náttúruvernd . Tillagan er unnin af samstarfshópi sem í áttu sæti fulltrúar Umhverfisstofnunar , Þingeyjarsveitar , umhverfis - og auðlindaráðuneytis , landeigenda Hriflu , Ljósavatns og Rauðár og Minjastofnunar . Goðafoss er í foss í Skjálfandafljóti í Bárðardal í Þingeyjarsveit . Hann er einn af vatnsmestu fossum landsins og greinist í tvo meginfossa og nokkra smærri . Ásýnd fossins er fjölbreytileg eftir vatnsmagni , veðurfari og árstíð . Fossinn er 9 - 17 m hár og um 30 m breiður . Landið við vesturbakka Goðafoss heitir Hrútey og afmarkast hún af Hrúteyjarkvísl sem greinist frá Skjálfandafljóti ofan við Goðafoss en sameinast fljótinu aftur alllangt neðar . Þjóðsaga segir að Þorgeir Þorkelsson Ljósvetningagoði hafi varpað goðalíkneskjum sínum í fossinn í kjölfar þess að honum hafi verið falið það hlutverk að ná lögsáttum milli heiðinna manna og kristinna og hann tekið upp nýjan sið . Af þessu á Goðafoss að hafa dregið nafn sitt . Goðafoss er vinsæll ferðamannastaður og þangað kemur fjöldi ferðamanna allan ársins hring . Megin markmiðið með verndun svæðisins er að vernda sérstakar náttúruminjar , breytileika jarðmyndana og fossinn sjálfan , m.a. með því að viðhalda náttúrulegu vatnsrennsli í fossinn , vegna fegurðar og sérkenna og útivistargildis svæðisins . Tillaga að friðlýsingu Goðafoss er hluti af átaki í friðlýsingum sem kveðið er á um í stjórnarsáttmála ríkisstjórnarinnar . Frestur til að gera athugasemdir við tillöguna er til og með 9. mars 2020 . Ábendingum og athugasemdum má skila inn á formi hér fyrir neðan , með tölvupósti á netfangið ust@ust.is eða með pósti til Umhverfisstofnunar , Suðurlandsbraut 24 , 108 Reykjavík . Umhverfisstofnun vekur athygli á því að innsendar athugasemdir eru hluti af stjórnsýslumáli og kunna að verða afhentar þriðja aðila sé þess óskað í samræmi við upplýsingalög nr. 140 / 2012 .